Njarðvík vann langþráðan titil í gærkvöldi þegar karlaliðið hafði betur gegn ríkjandi bikarmeisturum Stjörnunnar í úrslitum bikarsins. Fyrr um daginn tryggði kvennalið Hauka sér sinn sjöunda bikarmeistaratitil með því að leggja Fjölni að velli.
Hjá körlunum mættust Stjarnan og Njarðvík. Jafnræði var með liðunum í fyrri hálfleik en í þriðja leikhluta léku Njarðvíkingar frábærlega og náðu 16 stiga forystu. Sigur liðsins var í raun aldrei í hættu í kjölfarið og lokatölur í gærkvöld voru 97-93 fyrir Njarðvík.
Logi Gunnarsson, fyrirliði liðsins, var að vonum ánægður í leikslok og hrósaði stuðningsmönnum liðsins.
Benedikt Guðmundsson, þjálfari Njarðvík, var einnig ánægður meik leik sinna manna og sagði símtal frá Loga eina ástæðu þess að hann tók við þjálfun liðsins.
Fyrri leikur gærdagsins var viðureign Hauka og Fjölnis í kvennaflokki. Fjölnir byrjaði leikinn vel en í öðrum leikhluta tóku Haukakonur öll völd og unnu að lokum fimm stiga sigur 94-89. Helena Sverrisdóttir átti stórleik með Haukum í gær en hún var stigahæst í liðinu með 26 stig. Úrslitaleikirnir í gær eru hluti af bikarkeppninni frá síðasta tímabili en þá varð Helena einmitt Íslandsmeistari með Val. Hún segir það nokkuð sérstakt að vera Íslands- og bikarmeistari en með sitthvoru liðinu.